**ΝΕΟΕΛΛΗΝΙΚΗ ΓΛΩΣΣΑ**

**ΕΠΑΝΑΛΗΠΤΙΚΕΣ ΑΣΚΗΣΕΙΣ**

 **από την ύλη**

 **της Α΄ και της Β΄ Γυμνασίου**

**4 φύλλα εργασιών**

** **

**ΦΥΛΛΟ ΕΡΓΑΣΙΑΣ 1.**

**Α΄. Κ Ε Ι Μ Ε Ν Ο**

**Το νησί των Κυθήρων**

 Ένας αρχαίος ελληνικός μύθος λέει πως στα νερά των Κυθήρων γεννήθηκε η Αφροδίτη και από το νησί αυτό φαίνεται να πήρε και το όνομα *Κυθέρεια*. Το αναφέρουν ο Όμηρος, στο έπος της «Ιλιάδας» αλλά και ο Ηρόδοτος, ο Αριστοτέλης και ο Ξενοφών.

 Τα Κύθηρα - ή Τσιρίγο, σύμφωνα με την ενετική ονομασία- βρίσκονται νότια της Πελοποννήσου, στο σημείο που ενώνονται τρία πελάγη. Με μήκος ακτογραμμής που φτάνει τα 90 χιλιόμετρα, είναι προφανές γιατί το νησί είναι πολύ αγαπημένος καλοκαιρινός προορισμός. Δεν είναι όμως μόνο οι θάλασσες και οι παραλίες του που προσελκύουν σαν μαγνήτης τους ταξιδιώτες. Οροσειρές- μία στα ανατολικά και μία στα δυτικά- οροπέδια, βαθιά φαράγγια, ποτάμια, καταρράκτες, λιμνούλες, μεγάλα πλατάνια και πλούσια βλάστηση συνθέτουν το πολύ ενδιαφέρον φυσικό ψηφιδωτό των Κυθήρων, που σε συνδυασμό με την ιδιαίτερη ενέργεια του νησιού, τα κάνει ακαταμάχητα. Έτσι το νησί είναι αληθινά μαγευτικό.

 Διάσπαρτα χωριουδάκια φωλιασμένα σε διάφορα σημεία του νησιού είναι οι «σταθμοί» των επισκεπτών στην περιήγησή τους στα Κύθηρα. Στον νότο κυριαρχούν η πρωτεύουσα Χώρα και το Καψάλι. Χτισμένη σε στρατηγικής σημασίας σημείο, στην κορυφή του βουνού, επιβλέπει προς όλες τις κατευθύνσεις. Αρχοντικά και μικρά σπιτάκια ενώνονται με στενά δρομάκια κάτω από την επιβλητική σκιά του ενετικού κάστρου. Μέσα στο κάστρο βρίσκεται το Ιστορικό Αρχείο Κυθήρων ενώ στην είσοδο της Χώρας βρίσκεται το Αρχαιολογικό Μουσείο.

*(κείμενο από ταξιδιωτική ιστοσελίδα του διαδικτύου)*

**Β΄. Α Σ Κ Η Σ Ε Ι Σ**

**1α. Αφού διαβάσετε με προσοχή το κείμενο να χαρακτηρίσετε με την ένδειξη «ΣΩΣΤΟ» ή «ΛΑΘΟΣ» καθεμιά από τις παρακάτω διαπιστώσεις:**

α) Στο κείμενο μάθαμε ότι τα Κύθηρα πήραν το όνομά τους από την Κυθέρεια Αφροδίτη.

β)Τα Κύθηρα έχουν, σύμφωνα με το κείμενο, πολλών χιλιομέτρων ακτογραμμή και είναι καλοκαιρινός ταξιδιωτικός προορισμός.

γ) Στα βουνά των Κυθήρων, όπως συμβαίνει στα πιο πολλά νησιά μας υπάρχει λιγοστή βλάστηση και λείπει σχεδόν ολότελα το νερό.

δ) Το κάστρο των Κυθήρων βρίσκεται μακριά από την πρωτεύουσα, στο Βορρά του νησιού.

ε) Στην πρωτεύουσα των Κυθήρων υπάρχουν σπίτια μικρά αλλά και αρχοντικά.

στ) Μέσα στο κάστρο των Κυθήρων βρίσκεται το αρχαιολογικό μουσείο, διαβάσαμε στο κείμενο.

**1β.) Γιατί το κείμενο χαρακτηρίζει «αληθινά μαγευτικό» το νησί των Κυθήρων;**

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

 **2) Σε ποια κατηγορία κειμένων μπορούμε να εντάξουμε το κείμενο που διαβάσατε:**

***i) Στις Περιγραφές;***

 ***ii) Στις Αφηγήσεις;***

 ***iii) Στα κείμενα που αναπτύσσουν απόψεις με επιχειρήματα;***

*Υπογραμμίστε τη σωστή απάντηση και δικαιολογήστε τη γνώμη σας με τρεις χαρακτηριστικές φράσεις μέσα από το κείμενο.*

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

**3.)** **Στη δεύτερη παράγραφο του κειμένου που διαβάσατε** *(«Τα Κύθηρα …μαγευτικό»)****:***

**α) Δείξτε από ποια μέρη αποτελείται η παράγραφος αυτή,**

**β)Δώστε μέσα από ένα σύντομο πλαγιότιτλο το θέμα της παραγράφου.**

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

**4. Μέσα στο κείμενο υπάρχουν τα ρήματα:** *προσελκύω, επιβλέπω.*

 **Γράψτε τώρα *δυο δικές σας προτάσεις*, που η καθεμιά τους να χρησιμοποιεί με το σωστό τους νόημα ένα από τα δυο παραπάνω ρήματα.**

………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

**5. Να χαρακτηρίσετε τις παρακάτω προτάσεις βάζοντας σε κύκλο τη σωστή απάντηση:**

**-Το νησί των Κυθήρων είναι αληθινά μαγευτικό.**

*α) είναι πρόταση επιφωνηματική*

*β) είναι πρόταση αποφαντική (κρίσης)*

*γ) είναι πρόταση ερωτηματική*

**-Η τοποθεσία μαγευτική!**

*α) είναι πρόταση ελλειπτική*

 *β) είναι πρόταση απλή*

*γ) είναι πρόταση επαυξημένη*

**-Επισκεφθείτε όλοι σας, καλοί μου φίλοι, τα πανέμορφα Κύθηρα!**

*α) είναι πρόταση επαυξημένη και προστακτική*

*β) είναι πρόταση απλή και αποφαντική*

*γ) είναι πρόταση απλή και επιφωνηματική*

**-Αρχοντικά και μικρά σπιτάκια ενώνονται με στενά δρομάκια κάτω από την επιβλητική σκιά του ενετικού κάστρου.**

*α) είναι πρόταση επιφωνηματική και επαυξημένη*

*β) είναι πρόταση αποφαντική και απλή*

*γ) είναι πρόταση αποφαντική και επαυξημένη*

**6. Σε ένα σύντομο δικό σας κείμενο, *μιας παραγράφου σωστά γραμμένης* περιγράψτε με λεπτομέρειες τις κυριότερες εντυπώσεις σας από το φυσικό περιβάλλον μιας ακρογιαλιάς ή ενός βουνού που επισκεφθήκατε.**

 ***(Προσέξτε την παράγραφο που θα γράψετε, ώστε να υπάρχουν και να διακρίνονται σωστά τα μέρη της.)***

**ΦΥΛΛΟ ΕΡΓΑΣΙΑΣ 2.**

**Α΄. Κ Ε Ι Μ Ε Ν Ο**

 ΣΤΑ ΧΡΟΝΙΑ του πάππου μου, του πατέρα της μητέρας μου, η γη πια ήταν έτοιμη κι έγινε το υποστατικό. Απ' τη μητέρα μου έμαθα το πώς έγινε η πρώτη καλύβα, πότε η γιαγιά μου φύτεψε με τα χέρια της τον πλάτανο στην αυλή, πότε φυτέψανε τα κλήματα.

 Στο υποστατικό έμπαινες από μια μεγάλη πόρτα, καμωμένη με σκαλιστό ξύλο. Στη μέση ήταν μια αυλή και γύρω-γύρω της, η μια χτισμένη κοντά στην άλλη, ήταν οι οικοδομές. Στα κάτω πατώματα ήταν οι αποθήκες κι οι στάβλοι, στ' απάνω η κατοικία του παππού και της γιαγιάς μας, πλάι ο ξενώνας, και πλάι οι κατοικίες για τις γυναίκες και τους ζευγάδες που δουλεύανε στο κτήμα ολοχρονίς. Μια ξύλινη σκάλα σε ανέβαζε απ' την αυλή στο σπίτι του παππού, κι από κει άρχιζε το ξύλινο μπαλκόνι που ένωνε κυκλικά όλα τα χτίρια. Τα παράθυρα όλα βλέπαν μες στην αυλή, και μονάχα το σπίτι του παππού είχε ένα σιδερόφραχτο παράθυρο που έβλεπε έξω, τον κόσμο τον έξω απ' τη μεγάλη πόρτα. Έτσι το υποστατικό έμοιαζε σα μοναστήρι ή σα φρούριο, καμωμένο όλο με γερή πέτρα (…) για το φόβο των ληστών. Όμως δεν είχε τίποτα απ' την ασκητική αυστηρότητα των μοναστηριών, μήτε απ' την αγριότητα των φρουρίων. Ήταν βαμμένο με γαλάζιο χρώμα.

 Σ' ένα (…) δωμάτιο ήταν φυλαγμένα σαν πολύτιμα πράματα τα όπλα, γκράδες και μαρτίνια και σπαθιά, όσα θα φτάνανε για ν' αρματώσουν όλους τους ζευγάδες σε ώρα ανάγκης, αν μας ρίχνονταν ληστές. Αυτό το δωμάτιο το λέγαμε το «Κίτρινο» επειδή ήταν βαμμένο με δυνατό κίτρινο χρώμα. Το δικό μας, των παιδιών, ήταν πλάι στα όπλα, κι η γειτονία τους μας έκανε να τα συλλογιζόμαστε πολύ. Και καθώς το Κίτρινο ήταν πάντα κλειδωμένο και κανένας δεν είχε την άδεια να το ανοίξει εκτός απ' τον παππού, η φαντασία μας του έδινε μεγάλες διαστάσεις, το σχημάτιζε σα μυστικό καταφύγιο μυθικών πλασμάτων.

 Τις νύχτες, όταν γινόταν ησυχία έξω, όταν τα τσακάλια πια δεν ούρλιαζαν και μονάχα τα φύλλα των δέντρων ακούγονταν που σάλευαν, κάθε άλλος σιγανότατος θόρυβος που έφτανε ως εμάς μας φαινόταν να 'ρχεται από το απαγορεμένο δωμάτιο. Τότε το ένα παιδί ξυπνούσε το άλλο.

— Άκουσες; έλεγε η μικρή Άρτεμη και μ' έσπρωχνε. Ξυπνούσα τρομαγμένος και ρωτούσα:

— Τί είναι;

— Άκου! Πλάι κάτι γίνεται! Στο Κίτρινο...

**Ηλίας Βενέζης: *«Αιολική Γη»* (απόσπασμα του μυθιστορήματος)**

*Λεξιλόγιο*

**το υποστατικό**: το αγρόκτημα με το σπίτι του αγρότη

**γκράδες** και **μαρτίνια:** είδη τουφεκιών

**ζευγάδες:** αγρότες, γεωργοί

**Β΄. Α Σ Κ Η Σ Ε Ι Σ**

**1α. Αφού διαβάσετε με προσοχή το κείμενο να χαρακτηρίσετε με την ένδειξη «ΣΩΣΤΟ» ή «ΛΑΘΟΣ» καθεμιά από τις παρακάτω διαπιστώσεις:**

*α) Στο κείμενο που διαβάσαμε περιγράφεται ένα «υποστατικό», που βρισκόταν μέσα σε μια μεγάλη πόλη, γεμάτη κόσμο, μακριά από την εξοχή, τα βουνά και τα δάση.*

*β) Η αυλή ήταν το κέντρο των κτιρίων του «υποστατικού» που περιγράφει ο συγγραφέας του κειμένου..*

*γ) Το «υποστατικό» έχει όλα τα παράθυρα των κτιρίων του ανοιχτά προς τον έξω κόσμο*

*δ) Το κεντρικό κτίριο του «υποστατικού» είναι ολόκληρο βαμμένο στο ίδιο χρώμα, σε όλα τα δωμάτια., δηλαδή στο κίτρινο.*

*ε) Μόνο τα παιδιά που ζουν στο «υποστατικό» απαγορεύεται να μπουν στο δωμάτιο όπου φυλάγονταν τα όπλα του «υποστατικού»*

*στ) Τα μικρά παιδιά πλάθουν με το νου τους φανταστικές ιστορίες για το απαγορευμένο δωμάτιο.*

**1β.) Γιατί το κείμενο χαρακτηρίζει** *«σαν μοναστήρι ή σαν φρούριο»* **το κτίριο που μας περιγράφει;**

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

 **2) Σε ποια κατηγορία κειμένων θα πρέπει να εντάξουμε το παραπάνω κείμενο;**

***i) Στις Περιγραφές χωρίς κανένα στοιχείο αφήγησης;***

 ***ii) Στις Αφηγήσεις με λίγη περιγραφή;***

 ***iii) Στα κείμενα όπου -μαζί με την περιγραφή- υπάρχει και το στοιχείο της αφήγησης;***

***Υπογραμμίστε τη σωστή απάντηση και δικαιολογήστε τη γνώμη σας με τρεις χαρακτηριστικές φράσεις παρμένες μέσα από το κείμενο****.*

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

**3.)** **Στη δεύτερη παράγραφο του κειμένου που διαβάσατε** *(«Στο υποστατικό … με γαλάζιο χρώμα.»)****:***

**α) Δείξτε από *ποια μέρη* αποτελείται η παράγραφος αυτή,**

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

**4. Μέσα στο κείμενο υπάρχουν τα ουσιαστικά:** *ο ξενώνας, το καταφύγιο.*

 **Γράψτε τώρα *δυο δικές σας προτάσεις*, που η καθεμιά τους να χρησιμοποιεί με το σωστό τους νόημα ένα από τα δυο παραπάνω ουσιαστικά.**

………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

**5. Να χαρακτηρίσετε τις παρακάτω προτάσεις βάζοντας σε κύκλο τη σωστή απάντηση:**

**-Το υποστατικό έμοιαζε σαν μοναστήρι ή σαν φρούριο**

*α) είναι πρόταση επιφωνηματική*

 *β) είναι πρόταση αποφαντική (κρίσης)*

 *γ) είναι πρόταση επιθυμίας-προσταγής*

**-Άκου! Στο Κίτρινο!**

*α) είναι μια πρόταση απλή.*

 *β) είναι πρόταση επαυξημένη.*

*γ) είναι δυο ελλειπτικές προτάσεις*

**-Επισκεφθείτε όλοι σας, καλοί μου φίλοι, τα πανέμορφο υποστατικό του παππού μου!**

*α) είναι πρόταση επαυξημένη και προστακτική*

*β) είναι πρόταση απλή και αποφαντική*

*γ) είναι πρόταση απλή και επιφωνηματική*

**-Το υποστατικό δεν είχε τίποτα απ' την ασκητική αυστηρότητα των μοναστηριών, μήτε απ' την αγριότητα των φρουρίων**

*α) είναι πρόταση ερωτηματική και επαυξημένη*

*β) είναι πρόταση αποφαντική και απλή*

*γ) είναι πρόταση αποφαντική και επαυξημένη*

**6. Σε ένα δικό σας κείμενο, *μίας παραγράφου*, περιγράψτε ένα κτίριο που βρίσκεται σε εξοχική ή σε παραθαλάσσια περιοχή, το οποίο σας κάνει ιδιαίτερη εντύπωση.**

 ***(Προσέξτε ώστε να δώσετε σωστά τη δομή της παραγράφου που θα αναπτύξετε )***

**ΦΥΛΛΟ ΕΡΓΑΣΙΑΣ 3.**

**Α. Κείμενο**

 Το καλοκαίρι φεύγει και εκτός από αναμνήσεις αφήνει πίσω του πολλά σκουπίδια σε θάλασσες και ακτές… Τα χειρότερα, εφόσον χρειάζονται χρόνια για να «εξαφανιστούν», και δυστυχώς αυτά που συναντάμε συχνότερα, είναι οι πλαστικές σακούλες και τα μπουκάλια. Χιλιάδες από αυτά εγκαταλείπονται στις ακτές, «μνημεία» της παραμονής των λουομένων μετατρέποντας σε σκουπιδότοπους τις πανέμορφες ελληνικές παραλίες. Έπειτα ταξιδεύουν για χρόνια στις θάλασσες κάνοντας «παρέα» στα ψάρια ή μολύνοντας το βυθό. Άραγε είναι τόσο δύσκολο να μαζέψουμε, φεύγοντας από την παραλία, το μπουκάλι που ήπιαμε νερό;

 Φυσικά δεν το σκεφτόμαστε επειδή, σε μας τουλάχιστον, δεν κοστίζει τίποτα. Ωστόσο, η κατασκευή μιας πλαστικής σακούλας κοστίζει 10 δραχμές. Στη Φύση μάλιστα κοστίζει πολύ περισσότερο, εφόσον οι πλαστικές σακούλες και τα μπουκάλια χρειάζονται πάνω από τρία χρόνια για να διαλυθούν μέσα στη θάλασσα. Σε περίπτωση που το πλαστικό μείνει θαμμένο σε στεγνό έδαφος «ζει» έως και διακόσια χρόνια.

 Αν λοιπόν χρειαζόταν να πληρώνουμε τις πλαστικές σακούλες όσο πραγματικά κοστίζουν και χρησιμοποιούσαμε τα πλαστικά μπουκάλια είκοσι φορές –όσο δηλαδή αντέχουν– όχι μόνο θα είχαμε λιγότερα πλαστικά σκουπίδια σε θάλασσες και ακτές αλλά και γενικότερα λιγότερα σκουπίδια. Έχει υπολογιστεί ότι ο συνολικός όγκος των σκουπιδιών με αυτό το τρόπο θα μειωνόταν κατά 3%.

περιοδικό. «ΟΙΚΟ», εφημερίδα Η ΚΑΘΗΜΕΡΙΝΗ, 15/9/2002

 Α**. Ερωτήσεις-Ασκήσεις**

**1.α)**  Ποια σκουπίδια επιβαρύνουν περισσότερο τις ακτές και γιατί;

 **β)** Ποιους τρόπους αντιμετώπισης του προβλήματος προτείνει ο αρθρογράφος;

**2.α)** Δώστε από έναν *πλαγιότιτλο* για καθεμιά από τις παραγράφους του κειμένου που διαβάσατε κι έναν *τίτλο* για ολόκληρο το κείμενο, ο οποίος να αποδίδει το περιεχόμενό του.

 β) Ποια από τις παρακάτω μεθόδους ανάπτυξης διακρίνετε στην πρώτη παράγραφο του κειμένου; (Επιλέξτε τη σωστή απάντηση)

***Α) Ορισμό***

 ***Β) Σύγκριση-αντίθεση***

 ***Γ) Ανάπτυξη με παραδείγματα***

**3.α) Σας δίνονται οι παρακάτω ρηματικοί τύποι του κειμένου:**

*ταξιδεύουν, εγκαταλείπονται*

**Κατατάξτε κάθε ρηματικό τύπο στο χρόνο και στη φωνή που βρίσκεται και δώστε τους υπόλοιπους χρόνους του στην ίδια φωνή.**

|  |  |  |
| --- | --- | --- |
| **Χρόνοι** | **Ενεργητική φωνή**  | **Παθητική φωνή** |
| **Ενεστώτας** |   |   |
| **Παρατατικός** |   |   |
| **Εξακολουθητικός μέλλοντας** |   |   |
| **Συνοπτικός μέλλοντας**  |   |   |
| **Αόριστος** |   |   |
| **Παρακείμενος** |   |   |
| **Υπερσυντέλικος** |   |   |
| **Συντελεσμένος μέλλοντας**  |  |   |

**β) Να βρείτε *τα αντικείμενα* των ρημάτων στις παρακάτω προτάσεις. Εκεί όπου χρειάζεται, να διακρίνετε ποιο είναι *άμεσο* και ποιο είναι *έμμεσο:***

*-Τους δείξαμε με λύπη τα σκουπίδια της παραλίας.*

*-Η ανακύκλωση των σκουπιδιών δεν μας κοστίζει πολλά χρήματα.*

*- Υπολογίσαμε ότι ο όγκος των σκουπιδιών θα μειωθεί κατά 50% με την ανακύκλωση.*

**4.α) Σας δίνονται οι παρακάτω σύνθετες λέξεις:**

*σκουπιδότοπος, χαρτοσακούλα*

**Να βρείτε σε ποια από τις παρακάτω κατηγορίες ανήκουν(Να επιλέξετε τη σωστή απάντηση):**

Α) αντικειμενικά

Β) κτητικά

Γ) προσδιοριστικά

Δ) Παρατακτικά

**β) Βρείτε στις παρακάτω λέξεις ποια είναι τα αχώριστα μόρια και αν αυτά είναι *λόγια* ή *λαϊκά***

*δυστυχώς, διαλύονται, ξεφεύγει*

**Β. Παραγωγή λόγου-Έκθεση**

*Στο νομό μας υπάρχουν πολλές ακτές, οι οποίες τους καλοκαιρινούς μήνες φιλοξενούν χιλιάδες επισκέπτες.*

*Α) Ποια προβλήματα νομίζετε ότι δημιουργούνται στις ακτές αυτές από τη συγκέντρωση ενός τόσο μεγάλου αριθμού επισκεπτών;*

*Β) Τι θα μπορούσατε να προτείνετε εσείς, ώστε να διατηρήσουμε τις ακτές μας καθαρές;*

**ΦΥΛΛΟ ΕΡΓΑΣΙΑΣ 4.**

**Α. Κ Ε Ι Μ Ε Ν Ο**

**Η εκπαίδευση στην αρχαία Αθήνα**

 Μπορούμε λοιπόν να πούμε πως στην Αθήνα η εκπαίδευση ήταν σχεδόν εντελώς ελεύθερη και ότι την είχαν αφήσει στην ιδιωτική πρωτοβουλία. Ακόμα και για μια ειδική περίπτωση, για «τα ορφανά του Έθνους», δηλαδή για τους γιους των πολιτών που είχαν σκοτωθεί για την πατρίδα, που η συντήρησή τους γινόταν με έξοδα του δημοσίου, το κράτος περιοριζόταν να πληρώνει για την εκπαίδευση αυτών των ορφανών σε ιδιωτικούς δασκάλους. Κατά τον ίδιο τρόπο, το 480 π.Χ., όταν οι Αθηναίοι, επειδή πλησίαζε ο Ξέρξης, μετέφεραν τα παιδιά τους και τις γυναίκες τους στην Τροιζήνα, «οι κάτοικοι της Τροιζήνας» μας λέει ο Πλούταρχος «αποφάσισαν να τρέφονται οι πρόσφυγες με έξοδα του κράτους, να παίρνει ο καθένας τους δύο οβολούς, και τα παιδιά να έχουν το ελεύθερο να μαζεύουν φρούτα από παντού, και να πληρώνει το κράτος το μισθό για τους δασκάλους τους».

 Κανονικά –εννοείται– οι γονείς πλήρωναν για τη μόρφωση των παιδιών τους. Καθώς ήταν φυσικό, οι γιοι των πλούσιων πολιτών ή αυτών που ήταν εύποροι μπορούσαν να συνεχίζουν τις σπουδές τους μέχρι την εφηβεία, ενώ οι γιοι των φτωχών σταματούσαν νωρίτερα, συνήθως μόλις έπαιρναν τις βάσεις. Μερικά παιδιά πάλι μάθαιναν ίσα-ίσα να διαβάζουν. Γνωρίζουμε το ανέκδοτο μ' εκείνο τον Αθηναίο που το 482 π.Χ. ζήτησε από τον Αριστείδη να γράψει το ίδιο του το όνομα επάνω σ' ένα όστρακο, γιατί ο ίδιος δεν ήξερε να γράφει. Αλλά η μόρφωση φαίνεται πως είχε μεγάλη διάδοση στην Αθήνα σ' όλο τον πέμπτο αιώνα· κατά το τελευταίο τρίτο αυτού του αιώνα, στα χρόνια δηλαδή του Πελοποννησιακού πολέμου, δεν υπάρχουν αγράμματοι ανάμεσα στα πρόσωπα του Αριστοφάνη: ακόμα κι ο χωριάτης Στρεψιάδης στις «Νεφέλες», ακόμα κι ο χοντρός αλλαντοπώλης Αγοράκριτος στους «Ιππείς» ξέρουν τα γραμματάκια τους.

*(Robert Flacelière, Ο δημόσιος και ιδιωτικός βίος των αρχαίων Ελλήνων, μετάφραση Γεράσιμος Βανδώρος, εκδ. Παπαδήμα, 1998).*

**1.** α) Υπήρχαν διαφορές και ανισότητες ως προς την εκπαίδευση των Αθηναίων νέων στην αρχαιότητα, σύμφωνα με το κείμενο που διαβάσατε;

β) Τι συμπέρασμα βγαίνει από τα πρόσωπα των κωμωδιών του Αριστοφάνη για την παιδεία στην Αθήνα στα χρόνια του Πελοποννησιακού πολέμου;

**2.** Το κείμενο που διαβάσατε αποτελείται από δύο παραγράφους. Ποιος νομίζετε ότι είναι ο τρόπος ανάπτυξης της καθεμιάς παραγράφου;

***α) ανάπτυξη με ορισμό εννοιών, β) ανάπτυξη με σύγκριση-αντίθεση εννοιών,***

 ***γ) ανάπτυξη με παραδείγματα, δ) ανάπτυξη με τη διαίρεση μιας έννοιας.***

Διαλέξτε τη σωστή απάντηση για καθεμιά παράγραφο του κειμένου.

**3.** Σας δίνονται οι παρακάτω σύνθετες λέξεις:

***αλλαντοπώλης, τυρόπιτα, σιγοτραγουδώ, κοκκινομάλλα, βορειοανατολικά.***

**Να κατατάξετε τις λέξεις αυτές σε μια από τις παρακάτω κατηγορίες των συνθέτων:**

***Παρατακτικά, Προσδιοριστικά, Κτητικά, Αντικειμενικά***

**4. α)** Σας δίνονται οι παρακάτω ρήματα.. Να σχηματίσετε εσείς τους τύπους που σας ζητούνται σύμφωνα με τις οδηγίες κάθε παρένθεσης . (Προσέξτε τα πρόσωπα που σας ζητούνται):

**αυξάνονται: ……………….(** β’ πρόσωπο πληθυντικού οριστικής Αορίστου Παθητικής Φωνής ).

**αναφέρονται: ……………..**( γ’ πρόσωπο ενικού οριστικής Παρακειμένου Παθητικής Φωνής ).

**ξεπέρασαν:** **……………. (** β’ πρόσωπο ενικού οριστικής Παρατατικού Ενεργητικής Φωνής ).

**διακρίνονται: …………………(** α’ πρόσωπο πληθυντικού οριστικής Υπερσυντελίκου Παθητικής Φωνής).

**μπορούν: ………………(** β’ πρόσωπο ενικούοριστικής Εξακολουθητικού Μέλλοντα Ενεργητικής Φωνής ).

**β) Να αναγνωρίσετε τα *αντικείμενα* των υπογραμμισμένων ρημάτων και να τα χαρακτηρίσετε ως *άμεσα ή έμμεσα* ανάλογα με τη λειτουργία τους:**

1) **Έκανε** μια ερώτηση στον Κωστάκη για τη βυζαντινή ιστορία.

2) Ο καθηγητής της τής **εξήγησε** αναλυτικά την άσκηση στα μαθηματικά.

3) **Ζήτησα** άδεια για λόγους υγείας.

**ΕΚΘΕΣΗ**

**Σε ένα δικό σας κείμενο, (τουλάχιστον 4 σωστά γραμμένων παραγράφων) το οποίο πρόκειται να δημοσιευτεί στη σχολική εφημερίδα, παρουσιάστε τεκμηριωμένα:**

***Α) Τα κυριότερα προβλήματα του σχολείου σας.***

***Β) Τις δικές σας προτάσεις για τη βελτίωση του σχολείου σας στο άμεσο μέλλον.***